
A Főpolgármesteri Hivatal Köznevelési és Ifjúsági Feladatokat Koordináló Főosztálya vagyongazdai körébe tartozik a Budapest V. kerület 24049 hrsz.-on felvett, természetben a Budapest V. Veres Pálné u. 36-38. szám alatt található, 4068 m2 területű, kivett középiskola megnevezésű ingatlannak a Veres Pálné Gimnázium által használt, korlátozottan forgalomképes besorolású része (a továbbiakban: Ingatlan). Az ingatlan Budapest Főváros Önkormányzata és a Veres Projekt 2007 Kft. (1051 Budapest, Dorottya utca 2.)(a továbbiakban: Kft.) osztatlan közös tulajdonában áll oly módon, hogy 5561/10000 tulajdoni hányad a Fővárosi Önkormányzatot, 4439/10000 tulajdoni hányad a Kft-t illeti meg. (Az ingatlan tulajdoni lapját 1. számú mellékletként csatolom.)

Az Ingatlan 1949. július 19-től 1/1 arányban a Magyar Állam tulajdonában állt, kezelője 1963. február 20-tól a Marx Károly Közgazdaságtudományi Egyetem volt. 1997. május 22. napjával az 1991. évi XXXIII. törvény erejénél fogva 4439/10000 tulajdoni hányad tulajdonosa az V. kerületi Önkormányzat lett, a tulajdoni hányad 1997. október 10-én került módosításra.

2006. július 1-i hatállyal Budapest Főváros V. kerületi Önkormányzata és Budapest Főváros Önkormányzata megállapodást kötött közoktatási intézmény átadás-átvételéről és ehhez kapcsolódóan önkormányzati vagyon ingyenes átengedéséről. Az V. kerületi Önkormányzat az őt megillető 5561/10000 tulajdoni hányad tulajdonjogát adta ingyenesen a Fővárosi Önkormányzat tulajdonába. Az átadáskor az ingatlan fennmaradó tulajdoni hányadának tulajdonosa a Magyar Állam volt. A megállapodás kötelezettségként tartalmazta, hogy a Fővárosi Önkormányzat az ingatlant oktatási célra használja, amelynek a Fővárosi Önkormányzat a mai napig és a jövőben is eleget tesz (a megállapodás 2. számú mellékletként kerül csatolásra).

A Budapesti Corvinus Egyetem, mint bejegyzett vagyonkezelő tulajdoni hányadát adásvétel útján értékesítette 2007-ben. 2007. november 28-án érkeztetett tulajdonjog bejegyzési kérelem alapján a K-IMMO Kft. az ingatlan 4439/1000 tulajdoni hányadának tulajdonjogát a Corvinus Egyetemtől adásvétel jogcímén szerezte meg. 
Az értékesítéssel kapcsolatban Hagyó Miklós főpolgármester-helyettes előterjesztésére - aki területgazdálkodási szempontból nem tartotta támogatandónak az elővásárlási jog gyakorlását - a Fővárosi Közgyűlés a Budapest V. kerület, Veres Pálné u. 36-38. sz. alatti ingatlanrész elővásárlási jog gyakorlása tárgyában hozott 2223/2007.(12.20.) sz. határozatával az elidegenítés során elővásárlási jogával élni nem kívánt. A Fővárosi Közgyűlés határozatát 62 igen, 0 nem, 4 tartózkodás mellett hozta meg.

A Veres Projekt 2007 Kft. a K-IMMO Kft.-től ugyancsak adásvétel útján szerezte meg az ingatlan tulajdoni hányadát 2008-ban.
A Fővárosi Önkormányzatnak a Kft. tulajdonszerzésével kapcsolatban a szerződés tartalmára nézve befolyása nem volt, az adásvétellel kapcsolatban kizárólag elővásárlási jog illette meg, azonban a tulajdoni hányad megvásárlására vonatkozó akkori fővárosi álláspontot nem ismerjük.

2007-ben a felek, illetve a tulajdonostárs jogelődje a Polgári Törvénykönyvről szóló 1959. évi IV. törvény (a továbbiakban: Ptk.) XII. fejezetében szabályozott közös tulajdonba kerültek egymással, mely jogi helyzet azóta is fennáll és számos probléma forrása. A tulajdoni viszonyok változásának áttekintését követően megállapítható, hogy az elbirtoklás feltételei nem állnak fenn.

Az ingatlan használatának megosztására vonatkozóan az Oktatási és Ifjúságpolitikai Bizottság 96/2008. (05.28.) sz. határozata és a Gazdasági Bizottság 517/2008. (07.29.) sz. határozata alapján a felek között 2008. július 29. napján megállapodás jött létre (a továbbiakban: Használati megállapodás, 3. számú mellékletként csatolva), amelyben a felek a használatot a korábban kialakult helyzetnek megfelelően az alábbiak szerint szabályozták:
· a Kft. kizárólagos használatában áll 1506 m2 nagyságú ingatlanrész,
· a Fővárosi Önkormányzat, illetve az általa működtetett Veres Pálné Gimnázium kizárólagos használatában áll 2562 m2 nagyságú ingatlanrész,
· a Fővárosi Önkormányzat, illetve az általa működtetett Veres Pálné Gimnázium használatában áll, de természetben az alapvetően a Kft. által használt épületrészben található, egy 293 m2 nagyságú, oktatási célokat szolgáló helyiségcsoport, melynek kiváltásáról a gimnáziumi épületrészben átalakítással és új helyiségek kialakításával szükséges gondoskodni.

A Használati megállapodás 1.4 pontja rögzíti: „a mindenkori tulajdonosok között korábban használati megállapodás nem jött létre, így jelen megállapodás célja a korábban és jelenleg is változatlan tartalommal fennálló, a Felek által közösen elfogadott Ingatlan használat írásbeli rögzítése.” A megállapodás ezen pontja nem alapít önkormányzatunk számára jogot, csupán a kialakult birtoklási viszonyokat rögzíti tényként.
Ez a helyzet a megállapodás szerint határozatlan ideig, de legfeljebb a közös tulajdon megszűntetéséig tart (Használati megállapodás 8.2. pont).  A megállapodás szerint a terület kiürítése esetére önkormányzatunk semmiféle jogcímen ellenértékre igényt nem tarthat, bíróság előtt ilyen igényt nem érvényesíthet.
A Használati megállapodás 7.1 pontjában a felek szándékukat fejezték ki arra vonatkozóan, hogy a tetőteret beépítik, oly módon, hogy „a Tulajdonostárs a Fővárosi Önkormányzat által használt gimnáziumi épületrészen saját költségére egy kb. 290 m2-es tetőtér beépítést valósít meg a felek által külön megállapodásban meghatározandó járulékos műszaki tartalommal.” A tetőtér beépítéssel kapcsolatos konkrét műszaki tartalom megvalósítására a felek kikényszeríthető szerződéses kötelezettséget nem vállaltak, pusztán közös szándékukat fejezték ki. Ezt erősíti, hogy a felek az építés részleteit külön megállapodásban kívánták szabályozni.

A tetőtér beépítésével kapcsolatos tulajdonostársi kötelezettségvállalás (tervdokumentáció, külön megállapodás-tervezet 90 napon belüli benyújtása) kikényszerítése nem történt meg, sőt a tárgyalások során felek megállapították, hogy többek között jogszabályi változások miatt a beruházás az önkormányzat számára is jelentős pénzügyi hozzájárulást igényelne.
2009 novemberében az Oktatási és Ifjúságpolitikai Bizottság számára készült előterjesztésben a kiváltandó terület pótlásának megváltoztatott módját javasolta az előterjesztő Horváth Csaba főpolgármester-helyettes. Az előterjesztésben az alábbi megállapítás szerepel:

„A Veres Projekt 2007. Kft. és a Fővárosi Önkormányzat megkezdték az egyeztető tárgyalásokat a tetőtér beépítés vonatkozásában, megvizsgálták a tervezett tetőtér beépítés lehetőségét, továbbá annak becsült értékét (kb. bruttó 400.000.000,- Ft), mely következtében arra a következtetésre jutottak, hogy a Fővárosi Önkormányzat pénzbeli vagy természetbeli hozzájárulása nélkül a tervezett tetőtér beépítés gazdaságilag irracionális.”

továbbá: 

„a Gazdasági Bizottság 96/2009.(03.10) sz. határozatával ... felkérte a főpolgármestert a Fővárosi Önkormányzat és a  Veres Projekt 2007. Kft. között 2008. július 29. napján létrejött megállapodás módosításának előkészítésére.

A kiváltandó terület pótlására vonatkozó tervek azok költségvonzatai miatt nem valósultak meg, a megállapodás módosítására a kialakulatlan helyzetben nem került sor.

2012 tavaszán a tárgyalások felelevenítését követően merült fel az a lehetőség, hogy a túlhasználattal érintett terület kiváltása a korábbi, a Közgyűlés 2012. június 20. napi ülésének napirendjén szereplő előterjesztésben leírt formában valósuljon meg.
Júniusban az előterjesztés a Közgyűlés ülésének napirendjéről lekerült, mert felmerült, hogy a Megállapodásban érintett fél tulajdonosi háttere nem átlátható. 

A Fővárosi Közgyűlés 2012. június 20-i ülését követően a Kft. olyan irányú szándékát nyilvánította ki, hogy amennyiben a Főváros Önkormányzat nem kíván együttműködni a függő jogi helyzet rendezésében, úgy a közös tulajdon megszüntetésére vonatkozó igényt, az üggyel kapcsolatos kárigényt és a felmerült költségeket polgári peres eljárásban fogja érvényesíteni.
Egy peres eljárás során feltételezhető, hogy a Fővárosi Önkormányzatot marasztalná az eljáró bíróság, és az ingatlan a Kft. kereseti kérelmének megfelelően kerülne megosztásra, továbbá a bíróság a Fővárosi Önkormányzatot egyéb összegek (tervek költségei, kártérítés, perköltség, ügyvédi munkadíj) megfizetésére is kötelezné.

A helyzet rendezése érdekében 2012 őszén ismét felvettük a kapcsolatot a Kft.-vel; egy a közös tulajdon megosztására vonatkozó javaslat került kidolgozásra.

2013. januárban a Fővárosi Önkormányzatot arról tájékoztatta az ingatlant működtető Gimnáziumok Gazdasági Szervezete (1134 Budapest, Róbert Károly körút 49-51.), hogy a Kft.-vel közösen használt területen a tetőzet állaga miatt folyamatos a beázás és a két felső szinten keresztül folyva hóolvadás illetve esőzés idején, a földszinten áll a víz. Az ingatlan osztatlan közös tulajdoni viszonyaira tekintettel a javítás költségeiért a tulajdonosok – a Fővárosi Önkormányzat és a Kft. – felelősek. Az Ingatlan gimnáziumot érintő részeinek állagmegóvásáról gondoskodni szükséges. Az alapvetően a Kft. által használt ingatlanrész a gimnáziumi használattól eltekintve, évek óta üresen áll, állaga rohamosan romlik.


A Gimnázium sorsának rendezése érdekében 2012 őszén a Budapest Főváros Vagyonkezelő Központ Zrt. bevonásával tárgyalásokat folytattunk egy esetleges ingatlancsere érdekében, azonban a Kft. csereingatlant nem fogadott el.

Szintén tárgyalásokra került sor az V. kerületi Önkormányzattal a szomszédos (1056 Budapest, Bástya u. 6-8. szám alatti), az V. kerületi Önkormányzat tulajdonát képező ingatlanon található, a kiváltandó terület pótlására alkalmas, jelenleg szolgálati lakásként funkcionáló helyiségeknek a Kft. általi, Önkormányzatunk részére történő megvásárlását illetően. Ezzel a megoldással a kiváltandó terület pótlása közel azonos nagyságú területen valósult volna meg. Ettől a megoldástól azonban az V. kerületi Önkormányzat elzárkózott.

A Veres Pálné Gimnázium zavartalan működésének biztosítása érdekében került sor a korábbi, a Közgyűlés 2013. február 22. napi ülésének napirendjén szereplő előterjesztésben leírt és jelen előterjesztéshez 4. számú mellékletként csatolt megállapodás-tervezet kidolgozására, mely alapján a tulajdonostársak közös megegyezése alapján került volna sor a közös tulajdon megosztására. A tulajdonostárs tulajdonosi hátterét illetően felmerült aggályokkal kapcsolatos álláspontomat az alábbiakban foglalom össze.

Álláspontom szerint egy ilyen megállapodásban szerződő fél lehetett volna a Kft.. A 2011. évi CXCVI. a nemzeti vagyonról szóló törvény (a továbbiakban: Nvtv.) 11. § (10) valamint 13. § (2) bekezdései helyes értelmezéséhez és annak megállapításához, hogy azok a korábbi előterjesztés tárgyául szolgáló jogügyletre alkalmazandóak-e a használt jogi fogalmak áttekintése szükséges.
A megállapodás elsősorban ingatlan tulajdonjogának, nem pedig hasznosításának kérdését érintené. Dolog birtoklásának, használatának, hasznok szedése jogának átengedéséről nincs szó. 
A jelenleg hatályos használati megállapodás egy tényhelyzetet rögzít, az nem tartalmaz az Önkormányzat javára hosszú távú, befolyásmentes jogot (a Használati megosztás pl. a közös tulajdon bíróság általi megosztásával – akár tanév közben is – automatikusan megszűnik) illetve a jelenlegi tényszerű használat nem az Önkormányzat területén valósul meg.
Álláspontunk szerint az Nvtv. szabályai az általános tulajdonosi joggyakorlás, hasznosítás esetére vonatkoznak, azok kizárólag fogalmilag és ténylegesen is a tulajdonjog átruházás vagy hasznosítás esetére alkalmazandóak.
A korábbi előterjesztés tárgyául szolgáló közös tulajdon megszüntetése a fentiekkel szemben eltérő értelmezést igényel, hiszen a közös tulajdon megszüntetése esetén a tulajdon megosztása nem eredményez több vagy kevesebb tulajdonosi jogosultságot, a közös tulajdon szerkezete változik meg, az Nvtv.-ben írt tulajdonjog átruházás nem történik.
A Ptk. 1. § (1) bekezdése szerint: Ez a törvény az állampolgárok, valamint az állami, önkormányzati, gazdasági és civil szervezetek, továbbá más személyek vagyoni és egyes személyi viszonyait szabályozza. Az e viszonyokat szabályozó más jogszabályokat - ha eltérően nem rendelkeznek - e törvénnyel összhangban, e törvény rendelkezéseire figyelemmel kell értelmezni.
A Ptk. fenti, alapelvnek minősülő értelmező rendelkezése alapján a nemzeti vagyonról szóló törvény rendelkezéseit is a Ptk. rendelkezéseivel összhangban kell alkalmazni.
Arra a tényre figyelemmel, hogy az Nvtv. 2012. január 1-én lépett hatályba a jogszabállyal bírói gyakorlat még nem áll rendelkezésre. A Ptk. illetve más, állami vagyon kezelésével kapcsolatos jogszabály egymáshoz való viszonyával kapcsolatban ugyanakkor rendelkezésre áll már olyan bíróság által elvi éllel kimondott határozat, mely jelen esetre is irányadó.
Az EBH2002. 741 sz. elvi bírósági határozatában a Magyar Köztársaság Legfelsőbb Bírósága (2012. január 1-től Kúria) a Ptk. és a 1995. évi XXXIX. az állam tulajdonában lévő vállalkozói vagyon értékesítéséről szóló törvény közös tulajdon megszüntetése során való értelmezésének és viszonyának kérdését vizsgálta. Az ügy ténybeli alapja ugyan eltért, ugyanakkor jelen esethez hasonlóan ott is az volt kérdéses, hogy az állami vagyonnal való gazdálkodás esetén a Ptk. szabályait megelőzik-e az állami vagyon értékesítésére vonatkozó speciális szabályok. A Legfelsőbb Bíróság az ügyben megállapította, hogy a kérdéses törvény rendelkezéseit a Ptk. rendelkezéseivel összhangban kell értelmezni.
Fentieket összefoglalva az Nvtv. hivatkozott rendelkezései természetesen általános érvénnyel alkalmazandóak a Fővárosi Önkormányzat vagyonára vonatkozóan - amennyiben ennek feltételei fennállnak - jelen esetben ugyanakkor mivel sem az Nvtv.-ben írt hasznosításról, sem tulajdonjog átruházásról nem beszélhetünk így – különösen mivel a Fővárosi Önkormányzatnak a szerződő fél-tulajdonostárs kiválasztására semmilyen ráhatása nincs – a közös tulajdon megosztással történő megszüntetése esetén az átlátható szervezettel való szerződés kötelezettsége nem érvényesül.

Fenti álláspontunkat erősíti meg Budapest Főváros Kormányhivatalának a kérdésben adott állásfoglalása, amelyet 5. számú mellékletként csatolok.


Tekintettel azonban arra, hogy az oktatási helyiségek kiváltására és a Gimnázium egységes elhelyezésére irányuló munkálatok elvégzése haladéktalanul szükséges, arra kizárólag a nyári tanítási szünetben van lehetőség, és a megállapodás megkötése érdekében tett lépések mindezidáig eredményre nem vezettek, jelen előterjesztésben kizárólag a Veres Pálné Gimnázium működésének folyamatos és zavartalan biztosítása érdekében az eddigiektől eltérő tartalmú javaslatot teszek. A javaslat célja az ingatlan tulajdonosi helyzetétől függetlenül a Gimnázium működési feltételeinek biztosítása, hogy a folyamatos pedagógiai munka egy a Kft. által kezdeményezett közös tulajdon megosztására irányuló peres eljárás esetén is biztosítható legyen.
Tekintettel arra, hogy egy polgári perben oktatáspolitikai szempontok nem érvényesülnek (a túlhasználattal érintett terület elhagyására kötelezés időpontjának megállapítása során a tanév rendjét a bíróság nem köteles figyelembe venni) így feltehető, hogy egy ilyen jogerős bírósági ítélet esetén a Fővárosi Önkormányzatnak olyan határidőben kellene gondoskodnia a Kft.-hez visszakerülő területek pótlásáról, amilyen rövid idő alatt erre nem lenne módja. A kiváltandó területen található oktatási célú helyiségek pótlása ugyanakkor a Fővárosi Önkormányzatnak, mint az intézmény működtetőjének a kötelezettsége.

A nemzeti köznevelésről szóló 2011. évi CXC. törvény (a továbbiakban: Nkt.) 74. § (1) bekezdése, 74. § (4) bekezdése és a Klebelsberg Intézményfenntartó Központról szóló 202/2012. (VII.27.) Korm. rendelet 3. § (1) bekezdése c) pontja alapján a Gimnázium 2013. január 1. napjával állami fenntartásba került, annak fenntartói jogait és kötelezettségeit a Klebelsberg Intézményfenntartó Központ (a továbbiakban: Központ) gyakorolja, a feladatellátására szolgáló vagyon működtetését továbbra is a Fővárosi Önkormányzat látja el, a tanulók elhelyezése és az oktatási helyiségek biztosítása pedig működési körbe eső feladat. A Központ hozzájárulása az ingatlanon beruházás végzéséhez nem szükséges, azon a Központot kizárólag használati jog illeti meg (Nkt. 76. § (5) bekezdés b) pont).

Jelen előterjesztésben ezért a természetben a Kft. által használt épületrészben található 293 m2 nagyságú, oktatási célokat szolgáló helyiségcsoport kiváltásáról szükséges gondoskodni.

A Gimnázium működése zavartalanságának biztosítása céljából szükséges, hogy a gimnáziumi oktatás a Kft. épületrészében megszűnjön. Ellenkező esetben a kiváltandó helyiségek biztonságos működése csak jelentős ráfordítással biztosítható, ebben az esetben ugyanis a Kft. épületrésze tetőzetén a szükséges javítási munkálatok elvégzéséről a Fővárosi Önkormányzatnak szükséges gondoskodni.
Ennek érdekében szükséges, hogy az érintett terület kiváltását a Fővárosi Önkormányzat a jelenleg a Gimnázium által kizárólagosan használt épületrész területén, annak belső átalakításával saját költségen, a Gimnáziumok Gazdasági Szervezete lebonyolításában elvégeztesse. Az oktatási helyiségek pótlását a gimnáziumi épületrészben található helyiségek felújításával, részleges átalakításával szükséges biztosítani.
A munkálatok révén egyes kiegészítő helyiségek a teljes tanítási időben való kihasználtság érdekében oktatási funkciót is kapnának, egyes egyéb helyiségek funkcióváltása pedig a tantermek és egyéb oktatási helyiségek számának növelését szolgálná, összesen 5 db új, oktatási céllal használható terem (2 tanterem, 1 szaktanterem és 2 csoportszoba) jönne létre, kialakításra kerülne egy új öltöző és vizesblokk, egy szertár valamint egy kistanári, átalakításra, felújításra kerülnének a jelenlegi természettudományi szaktantermek szertárai, kiváltásra kerül az érintett szárnyon átvezető összes vezetékhálózat, az internet bekötés áthelyezésével együtt. Előzőek megvalósítása a helyiség átcsoportosítások következtében megközelítően 785 m2 alapterületet érint. A tervezett munkálatok mind olyan, szerkezeti beavatkozást nem igénylő munkák, melyekhez nem szükséges az építési hatóság engedélye.
A munkálatokat az oktató-nevelő munka zavarása nélkül, tanítási időn kívül, döntően a nyári tanítási szünet időtartama alatt szükséges elvégezni.

A gimnázium vezetője és nevelő-testülete az előterjesztésben választott belső kialakítás megváltoztatásának módját az intézmény pedagógiai programja megvalósításának érdekében támogatja (nevelő-testület nyilatkozata 6. számú mellékletként csatolva). Egyebekben rögzíteni szükséges, hogy az  elvégzendő munkálatok a gimnázium vezetésével együttműködve, a véleményüket figyelembe véve kerültek meghatározásra.

A kiváltandó területen jelenleg működő oktatási helyiségek (gyakorló terem, nyelvstúdió, szertár stb.) az előzőekben ismertetett átalakítás által funkcionálisan pótlásra kerülnek, a kialakítás elvégzése a Gimnázium működését nem érinti hátrányosan, a Gimnázium érdekeit szolgálja. Az átalakítás megvalósítása során a szükséges beépített berendezések, eszközök áttelepítése, illetve beszerzése és beépítése megtörténik, az átalakítás következtében az intézményi épület fenntartási költségei várhatóan nem változnak.

A Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998. (X. 30.) Főv. Kgy. rendelet (a továbbiakban: Br.) 9. § (1) bekezdése alapján minden beruházás vagy felújítás esetében a rendelet melléklete szerinti tartalommal engedély-okiratot kell készíteni és jóváhagyásra előterjeszteni. A Br. 13. § (2) bekezdése alapján a beruházás vagy felújítás érvényes engedélyokiratában jóváhagyott költségeinek előirányzatát Budapest Főváros Önkormányzata költségvetésében szerepeltetni kell.
Kérem a Tisztelt Közgyűlést, hogy az évek óta rendezetlen helyzet megoldása érdekében hozzon döntést a Budapest Főváros Önkormányzata 2013. évi költségvetésben a „Felhalmozási célú tartalékok” között szereplő előirányzat felhasználásáról.
Előzőek alapján javaslom a Budapest Főváros Önkormányzata 2013. évi „C” Felhalmozási célú céltartalékok 911202 Évközi indítású önkormányzati beruházások oktatási-nevelési feladatok között szereplő „Veres Pálné Gimnázium szomszédos épületben lévő helyiségek kiváltása” feladat előirányzatának összesen 65.000 eFt-tal történő csökkentésével egyidejűleg a Gimnáziumok Gazdasági Szervezete lebonyolításában új feladatként tervbe venni a
„390101” Gimnáziumok Gazdasági Szervezete „Veres Pálné Gimnázium tantermek kialakítása és részleges felújítás” feladat előirányzatát 65.000 eFt-tal.
Javaslom továbbá a feladathoz kapcsolódó „6822” azonosítójú, 7. számú mellékletként csatolt engedélyokirat tervezet jóváhagyását az alábbi szöveges indoklás alapján.
A megvalósításra javasolt feladat szükségességének indoklása, a jelenlegi ellátottság bemutatása:
A 24049 helyrajzi számú ingatlan Budapest Főváros Önkormányzata és a Veres Projekt Kft osztatlan közös tulajdonában áll, melyet tulajdonostársak oly módon használnak, hogy az ott működő Veres Pálné Gimnázium a Fővárosi Önkormányzat használatában lévő területen felül 293 m2 alapterületű helyiségcsoportot is használ az alapvetően a Kft használatában lévő területen. A helyiségcsoport kiváltása Fővárosi Önkormányzat használatában álló területen, a gimnáziumi férőhelyek változatlan biztosítása, valamint a közös használat során felmerülő költségek csökkentése érdekében vált szükségessé. A gimnáziumi épületrészben kialakításra kerül 2 tanterem, 1 szaktanterem és 2 csoportszoba, valamint felújításra és átalakításra kerülnek az ezek elhelyezése miatt érintett területek, kialakításra kerül egy új öltöző és vizesblokk, szertár és kistanári, felújításra kerülnek jelenlegi szertárak, kiváltásra kerül az érintett épületszárnyon átvezető összes vezetékhálózat.
A megvalósításra javasolt feladat várható élettartama változatlan igények mellett:15-20 év.
Az előterjesztéshez kapcsolódó költségvetési rendelet módosítására jelen közgyűlésen külön napirend keretén belül sor.
A tervezett átalakítások mielőbbi megkezdése és zavartalan lebonyolítása érdekében kérem a T. Közgyűlést, hogy az előterjesztésben foglaltakat támogatni és az alábbi határozati javaslatokat elfogadni szíveskedjen.


Határozati javaslat
A Fővárosi Közgyűlés úgy dönt, hogy:
1. 
nem támogatja a Veres Projekt 2007 Kft-vel (1051 Budapest, Dorottya utca 2.) a Budapest V. Veres Pálné u. 36-38. (hrsz.: 24049) alatt található ingatlan átépítéséről és közös tulajdon megosztásáról szóló megállapodás megkötését.
határidő:	 azonnal
felelős: 	Tarlós István főpolgármester
1. 
a Budapest V. kerület 24049 hrsz.-on felvett, természetben a Budapest V. Veres Pálné u. 36-38. szám alatt található, 4068 m2 területű, kivett középiskola megnevezésű ingatlanban a gimnáziumi oktatás a jelenleg a Fővárosi Önkormányzat illetve a Veres Pálné Gimnázium által kizárólagosan használt épületrészben valósuljon meg és ennek érdekében a 785 m2 területen megvalósuló oktatási célú átalakítást támogatja. 
határidő:	 azonnal
felelős: 	Tarlós István főpolgármester
1. 
a feladat végrehajtása érdekében csökkenti a „911202 Évközi indítású önkormányzati beruházások” cím „Veres Pálné Gimnázium szomszédos épületben lévő helyiségek kiváltása” előirányzatát 65.000 e Ft-tal, ezzel egyidejűleg azonos összeggel megemeli a „390101” Gimnáziumok Gazdasági Szervezete cím támogatási és kiadási, azon belül a céljelleggel támogatott intézményi beruházások előirányzatát és tervbe veszi a „Veres Pálné Gimnázium tantermek kialakítása és épület részleges felújítása” feladat előirányzatát 65.000 eFt -tal.
határidő:	 azonnal
felelős: 	Tarlós István főpolgármester
1. 
Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának s megvalósításának rendjéről szóló 50/1998.(X.30.) Főv. Kgy. rendelet 12. § (1) bekezdés a) pontja alapján jóváhagyja az „Veres Pálné Gimnázium tantermek kialakítása és épület részleges felújítása” feladat „6822” azonosítójú engedélyokiratát az előterjesztés 7. számú melléklete szerinti tartalommal, és felkéri a főpolgármestert a szükséges költségvetési rendeletmódosítás hatálybalépését követően az engedélyokirat aláírására.
határidő:	 költségvetési rendelet módosítás hatályba lépését követő 15 nap
felelős: 	Tarlós István főpolgármester



Határozathozatal módja:

Az 1., 2., 4. határozati javaslatok elfogadása egyszerű szótöbbséget, a 3. határozati javaslat elfogadása minősített szótöbbséget igényel.



Budapest, 2013. április „   ”
	Csomós Miklós
főpolgármester-helyettes

	

	Láttam:

	Sárádi Kálmánné dr.
főjegyző




Mellékletek:
1. tulajdoni lap
1. V. kerületi Önkormányzattal közoktatási intézmény átadás-átvételéről és önkormányzati vagyon ingyenes átengedéséről kötött megállapodás
1. használati megállapodás
1. közös tulajdon megszüntetéséről és ingatlan átépítéséről szóló megállapodás tervezete
1. Budapest Főváros Kormányhivatalának állásfoglalása
1. nevelő-testület nyilatkozata
1. engedélyokirat

